Foto: KUN.UZ Kechki va tungi vaqtlarda poytaxt yo‘llarida olib borilayotgan profilaktik chora-tadbirlar natijasida yo‘l harakati qoidalarini qo‘pol ravishda buzayotgan haydovchilar aniqlanib, ularga nisbatan qonuniy choralar ko‘rilmoqda, deb xabar beradi poytaxt IIBB axborot xizmati. Jumladan, o‘tgan 5 kunning aynan tungi vaqtlarida 45 nafar haydovchi avtomobilni mast holda boshqargani ma’lum bo‘ldi. Ulardan 25 nafari esa transport vositasini belgilangan tezlik me’yoridan oshirib boshqargani uchun to‘xtatilgan edi. 4-9 avgust kunlarining tungi vaqtlarida jami bo‘lib, 2 209 qoidabuzarlar aniqlangan. Ulardan: • 1 867 haydovchi tegishli hujjatlarsiz avtomobil boshqargan;  • 24 nafari svetoforning qizil chirog‘ida to‘xtamagan;  • 108 kishi yo‘l belgilarini inkor etgan. “Hurmatli haydovchi! Yo‘llarda harakat qoidalariga rioya qiling. Mastlik va tezlik sizni siz kutmagan manzilga olib borishini unutmang! O‘zingiz va yaqinlaringizga rahm qiling! Ehtiyot bo‘ling!” - deyiladi xabarda.